छेड़छाड़ को लेकर बहरीन के राजनयिक के खिलाफ मामला दर्ज
Wednesday, December 25, 2013-5:10 PM
मुंबई: भारतीय राजनयिक देवयानी खोबरागड़े की गिरफ्तारी से उपजे विवाद के बीच बहरीन के एक राजनयिक के खिलाफ अपनी हाउसिंग सोसाइटी की एक महिला प्रबंधक के साथ कथित तौर पर छेड़छाड़ करने को लेकर यहां एक मामला दर्ज किया गया है। हालांकि, उन्हें प्राप्त राजनयिक विशेषाधिकारों के चलते उन्हें गिरफ्तार नहीं किया गया है।
पुलिस ने आज बताया कि 9 दिसंबर को दक्षिण मुंबई सोसाइटी की प्रबंधक से छेड़छाड़ करने और गालियां देने को लेकर बहरीन के महावाणिज्य दूत मोहम्मद अब्दुल अजीज अल खाजा के खिलाफ एक मामला दर्ज किया गया है। 49 वर्षीय पीड़िता ने अपनी शिकायत में आरोप लगाया है कि 9 दिसंबर को मरम्मत कार्यों को लेकर इमारत की एक लिफ्ट के बंद रहने पर खाजा ने अपना आपा खो दिया।
पुलिस ने इस सिलसिले में प्राप्त शिकायत का हवाला देते हुए बताया कि खाजा लिफ्ट के दरवाजे को पीट रहे थे, तभी प्रबंधक ने उन्हें देखा और संयम रखने को कहा क्योंकि लिफ्ट की मरम्मत हो रही थी। हालांकि, खाजा नहीं रूके और उनके कार्यालय में तोडफ़ोड़ की।
पीड़िता ने यह आरोप भी लगाया कि खाजा ने उन्हें स्पर्श किया और उन्हें गालियां दी।
Birthday special: 39 वर्ष की हुई नगमा
ऐतिहासिक रामलीला मैदान बदलाव का है गवाह